CELEX: 32011D0324
Language: el
Date: 2011-05-30 00:00:00
Title: 2011/324/ΕΕ: Απόφαση του Συμβουλίου, της 30ής Μαΐου 2011 , με αντικείμενο την παράταση της απόφασης 2010/371/ΕΕ σχετικά με την ολοκλήρωση της διαδικασίας διαβουλεύσεων με τη Δημοκρατία της Μαδαγασκάρης βάσει του άρθρου 96 της εταιρικής συμφωνίας ΑΚΕ-ΕΕ

1.6.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 146/2
            
         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 30ής Μαΐου 2011
   με αντικείμενο την παράταση της απόφασης 2010/371/ΕΕ σχετικά με την ολοκλήρωση της διαδικασίας διαβουλεύσεων με τη Δημοκρατία της Μαδαγασκάρης βάσει του άρθρου 96 της εταιρικής συμφωνίας ΑΚΕ-ΕΕ
   (2011/324/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 217,
   Έχοντας υπόψη τη συμφωνία εταιρικής σχέσης μεταξύ των μελών της ομάδας κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στο Κοτονού στις 23 Ιουνίου 2000 (1), και τροποποιήθηκε τελευταία στην Ουαγκαντούγκου στις 23 Ιουνίου 2010 (2) (εφεξής «συμφωνία εταιρικής σχέσης ΑΚΕ-ΕΕ»), και ιδίως το άρθρο 96,
   Έχοντας υπόψη την εσωτερική συμφωνία μεταξύ των εκπροσώπων των κυβερνήσεων των κρατών μελών, που συνήλθαν στο πλαίσιο του Συμβουλίου, για τα μέτρα που πρέπει να ληφθούν και τις διαδικασίες που πρέπει να τηρηθούν σχετικά με την εφαρμογή της συμφωνίας εταιρικής σχέσης ΑΚΕ-ΕΕ (3), και ιδίως το άρθρο 3,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Τα ουσιώδη στοιχεία που αναφέρονται στο άρθρο 9 της συμφωνίας εταιρικής σχέσης ΑΚΕ-ΕΕ έχουν παραβιαστεί.
            
         
               (2)
            
            
               Σύμφωνα με το άρθρο 96 της συμφωνίας εταιρικής σχέσης ΑΚΕ-ΕΕ, στις 6 Ιουλίου 2009 άρχισαν διαβουλεύσεις με τη Δημοκρατία της Μαδαγασκάρης, παρουσία των αντιπροσώπων της Ομάδας των Χωρών της Αφρικής, της Καραϊβικής και του Ειρηνικού («ΑΚΕ»), κατά τις οποίες οι εκπρόσωποι της Ύπατης Αρχής Μετάβασης δεν υπέβαλαν ικανοποιητικές προτάσεις ούτε ανέλαβαν ικανοποιητικές δεσμεύσεις.
            
         
               (3)
            
            
               Έχουν καταβληθεί σημαντικές προσπάθειες από το διαμεσολαβητή της Κοινότητας για την Ανάπτυξη της Μεσημβρινής Αφρικής («ΚΑΜΑ») και από όλα τα πολιτικά κόμματα για την εξεύρεση τρόπου εξόδου από την πολιτική κρίση, μεταξύ άλλων με διαπραγματεύσεις χάρτη πορείας, που προτάθηκε από το μηχανισμό διαμεσολάβησης της ΚΑΜΑ και είχε ως αντικείμενο διαδικασία συναινετικής μετάβασης, με σκοπό τη διενέργεια ελεύθερων και αδιάβλητων εκλογών που θα δώσουν τη δυνατότητα επανόδου στη συνταγματική τάξη.
            
         
               (4)
            
            
               Ωστόσο, μέχρι σήμερα και μετά την παρέλευση 12 μηνών η Ευρωπαϊκή Ένωση διαπιστώνει ότι, παρά τις προσπάθειές της, ο χάρτης πορείας δεν έχει ακόμη υπογραφεί από τα κόμματα που συμμετέχουν ούτε έχει υιοθετηθεί από την ΚΑΜΑ, την Αφρικανική Ένωση και τη Διεθνή Κοινότητα. Αυτό δεν επιτρέπει, προς στιγμή, να θεωρείται δυνατή η συναινετική μετάβαση για επιστροφή στη συνταγματική τάξη, προϋπόθεση ουσιώδη για την τροποποίηση των ισχυόντων κατάλληλων μέτρων.
            
         
               (5)
            
            
               Το χρονικό διάστημα εφαρμογής της απόφασης 2010/371/ΕΕ (4) λήγει στις 6 Ιουνίου 2011. Λόγω της κατάστασης που περιγράφεται ανωτέρω, είναι σκόπιμη η παράταση επί ένα εξάμηνο, με την επιφύλαξη της επανεξέτασής της κατά το εν λόγω χρονικό διάστημα,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στην απόφαση 2010/371/ΕΕ το άρθρο 3 δεύτερη πρόταση αντικαθίσταται από το ακόλουθο κείμενο:
   «Παραμένει σε ισχύ μέχρι τις 6 Δεκεμβρίου 2011, με την επιφύλαξη της επανεξέτασής της κατά το εν λόγω χρονικό διάστημα.».
   Άρθρο 2
   Η παρούσα απόφαση αρχίζει να ισχύει από την ημερομηνία έκδοσής της.
   
      Βρυξέλλες, 30 Μαΐου 2011.
      
         
            Για το Συμβούλιο
         
         
            Ο Πρόεδρος
         
         CSÉFALVAY Z.
      
   
   
      (1)  ΕΕ L 317 της 15.12.2000, σ. 3.
   
      (2)  ΕΕ L 287 της 28.10.2005, σ. 1.
   
      (3)  ΕΕ L 317 της 15.12.2000, σ. 376.
   
      (4)  ΕΕ L 169 της 3.7.2010, σ. 13.
   
      ΠΑΡΑΡΤΗΜΑ
      Βρυξέλλες, …
      
         ΣΧΕΔΙΟ ΕΠΙΣΤΟΛΗΣ ΠΡΟΣ ΤΟΝ ΠΡΟΕΔΡΟ ΤΗΣ ΥΠΑΤΗΣ ΑΡΧΗΣ ΜΕΤΑΒΑΣΗΣ
      
      Κύριε Πρόεδρε,
      Η Ευρωπαϊκή Ένωση αποδίδει ύψιστη σημασία στις διατάξεις του άρθρου 9 της συμφωνίας εταιρικής σχέσης ΑΚΕ-ΕΕ. Ο σεβασμός των ανθρωπίνων δικαιωμάτων, των δημοκρατικών θεσμών και του κράτους δικαίου αποτελούν ουσιώδη στοιχεία της συμφωνίας εταιρικής σχέσης και, κατά συνέπεια, τη βάση των σχέσεών μας.
      Με επιστολή της με ημερομηνία 16 Ιουνίου 2010, η Ευρωπαϊκή Ένωση σας ενημέρωσε σχετικά με την απόφασή της 2010/371/ΕΕ, της 7ης Ιουνίου 2010, να ολοκληρώσει τις διαβουλεύσεις που είχαν αναληφθεί κατ’ εφαρμογή του άρθρου 96 της συμφωνίας εταιρικής σχέσης ΑΚΕ-ΕΕ και να λάβει «κατάλληλα μέτρα» κατά την έννοια του άρθρου 96 παράγραφος 2 στοιχείο γ) της εν λόγω συμφωνίας.
      Από την εν λόγω ημερομηνία, η Ευρωπαϊκή Ένωση διαπιστώνει ότι όλα τα πολιτικά κόμματα έχουν καταβάλει προσπάθειες ώστε να εξευρεθεί λύση για την πολιτική κρίση που σοβεί στη χώρα σας. Υπογραμμίζει με μεγάλο ενδιαφέρον τις εξελίξεις που έχουν σημειωθεί στο πλαίσιο των διαπραγματεύσεων για χάρτη πορείας, προερχόμενο από τη διαμεσολάβηση της Κοινότητας για την Ανάπτυξη της Μεσημβρινής Αφρικής, με αντικείμενο συναινετική και ουδέτερη διαδικασία μετάβασης για την έξοδο από την κρίση στη Μαδαγασκάρη και η οποία αναμένεται ότι θα καταλήξει στη διενέργεια ελεύθερων και αδιάβλητων εκλογών που θα δώσουν τη δυνατότητα επιστροφής στη συνταγματική τάξη. Η ΕΕ επιθυμεί να επαναλάβει την πλήρη στήριξή της στις διαμεσολαβητικές προσπάθειες της ΚΑΜΑ.
      Η Ευρωπαϊκή Ένωση λαμβάνει γνώση του αποτελέσματος της συνόδου κορυφής της ΚΑΜΑ στις 20 Μαΐου 2011. Οι Αρχηγοί Κρατών και κυβερνήσεων αποφάσισαν να συγκαλέσουν, το συντομότερο δυνατό, συνάντηση όλων των κομμάτων για να συμφωνήσουν επί χάρτη πορείας, που θα οδηγήσει προς τη διενέργεια ελεύθερων και αδιάβλητων εκλογών. Η ΕΕ καλεί όλα τα κόμματα της Μαδαγασκάρης να συνεργαστούν καλόπιστα με αυτές τις προσπάθειες.
      Η Ευρωπαϊκή Ένωση είναι έτοιμη να εντείνει τον πολιτικό διάλογο με τη Μαδαγασκάρη και να στηρίξει πολιτικώς και οικονομικώς μια διαδικασία συναινετικής μετάβασης που θα προκύψει από την εφαρμογή ενός χάρτη πορείας που θα έχουν υπογράψει όλα τα ενδιαφερόμενα μέρη και θα έχει εγκριθεί από την ΚΑΜΑ, την Αφρικανική Ένωση και τη διεθνή κοινότητα. Η Ευρωπαϊκή Ένωση αποδίδει πρωταρχική σημασία στον τερματισμό της μακράς πολιτικής κρίσης, η οποία έχει όλο και πιο σοβαρές οικονομικές και κοινωνικές επιπτώσεις στον λαό της Μαδαγασκάρης.
      Η ισχύς της απόφασης 2010/371/ΕΕ λήγει στις 6 Ιουνίου 2011 και, για τον λόγο αυτόν, η Ευρωπαϊκή Ένωση αποφάσισε να την παρατείνει. Ωστόσο, η ΕΕ θα επανεξετάσει την εν λόγω απόφαση μόλις υιοθετηθεί χάρτης πορείας από την ΚΑΜΑ, την Αφρικανική Ένωση και τη διεθνή κοινότητα.
      Με εξαιρετική εκτίμηση.
      
         
            Για την Ευρωπαϊκή Ένωση